กระทรวงพาณิชย์ เผย สถานการณ์ราคาสินค้าช่วงหลังเทศกาลสงกรานต์ ยังคงทรงตัว
ร้อยตรีจักรา ยอดมณี รองอธิบดีกรมการค้าภายใน เปิดเผยภายหลังลงพื้นที่สำรวจสถานการณ์การค้า ณ ห้างแม็คโคร สาขานครอินทร์ จ.นนทบุรี ว่าตั้งแต่วันที่ 17 เม.ย. 66 เป็นต้นมา ประชาชนกลับมาจับจ่ายใช้สอยกันมากตามปกติ หลังจากที่ได้เดินทางกลับมาจากต่างจังหวัด โดยราคาสินค้ายังคงทรงตัว อาทิ กลุ่มอาหารสด เช่น หมูเนื้อแดง ราคา 127-129 บาท น่องไก่ติดสะโพก กก.ละ 69 บาท และไข่ไก่เบอร์ 3 ราคาฟองละ 3.7 บาท ขณะที่กลุ่มสินค้าอุปโภคบริโภคอื่น ๆ เช่น ข้าวสารบรรจุถุง น้ำมันพืช ซอสปรุงรส อาหารกระป๋อง นม นมข้นหวาน/นมข้นจืด สบู่ แชมพู ครีมอาบน้ำ ผงซักฟอก น้ำยาซักผ้า ผ้าอ้อมสำเร็จรูปสำหรับเด็กและผู้ใหญ่ ไม่มีการปรับขึ้นราคา โดยห้างได้จัดโปรโมชั่นลดราคาสินค้าอย่างต่อเนื่อง เช่นเดียวกับกลุ่มเครื่องใช้ไฟฟ้า โดยเฉพาะพัดลมและเครื่องฟอกอากาศ ซึ่งเป็นสินค้าขายดีในช่วงนี้ อย่างไรก็ตาม แม้จะมีปัจจัยภายในและปัจจัยภายนอกประเทศบางประการที่มีผลต่อต้นทุนสินค้า แต่ยังมีปัจจัยที่ช่วยบรรเทาภาระต้นทุนของผู้ประกอบการได้ส่วนหนึ่ง เช่น ค่าเงินบาทที่แข็งค่าขึ้น และราคาน้ำมันดีเซลที่ปรับลดลง ทั้งนี้ เพื่อช่วยบรรเทาภาระค่าครองชีพให้แก่ประชาชนและช่วยกระตุ้นให้เกิดการจับจ่ายใช้สอยมากขึ้น กรมฯ ได้ขอความร่วมมือผู้ผลิตและผู้จำหน่ายสินค้าจำเป็นต่างๆ ในการตรึงราคาสินค้าออกไปก่อน โดยจะมีการติดตามสถานการณ์อย่างใกล้ชิดต่อไป